Ανακοίνωση της Επιτροπής προς τα κράτη μέλη

Πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια

Κώδικας ενισχύσεων στον τομέα των συνθετικών ινών

Κοινοτικό πλαίσιο για τις ενισχύσεις στην αυτοκινητοβιομηχανία

(2001/C 368/03)

(Κείμενο που παρουσιάζει ενδιαφέρον για τον ΕΟΧ)

Το τρέχον πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια θεσπίσθηκε το 1997 και τέθηκε σε ισχύ την 1η Σεπτεμβρίου 1998 για μια αρχική δοκιμαστική περίοδο τριών ετών. Προτού παρέλθει η δοκιμαστική αυτή περίοδος, η Επιτροπή πρέπει να προβεί σε διεξοδική ανασκόπηση της χρησιμότητας και του πεδίου εφαρμογής του πλαισίου στο πλαίσιο της οποίας πρέπει, μεταξύ άλλων, να μελετηθεί αν το πλαίσιο πρέπει να ανανεωθεί, να αναθεωρηθεί ή να καταργηθεί. Τον Ιούλιο του 2001, η ισχύς του επεκτάθηκε έως τις 31 Δεκεμβρίου του 2001, έτσι ώστε η Επιτροπή να μπορέσει να ολοκληρώσει την αναθεώρηση του.

Ο κώδικας ενισχύσεων στον τομέα των συνθετικών ινών τέθηκε σε ισχύ την 1η Απριλίου 1996 για μία τριετία. Η ισχύς του παρατάθηκε μέχρι τις 31 Δεκεμβρίου 2001, προκειμένου να δοθεί στην Επιτροπή η δυνατότητα να αξιολογήσει, στο πλαίσιο της ανασκόπησης του πολυτομεακού πλαισίου αν εξακολουθεί να υπάρχει ανάγκη για ένα τομεακό πλαίσιο όσον αφορά τον τομέα των συνθετικών ινών.

Το 1989, η Επιτροπή θέσπισε ένα κοινοτικό πλαίσιο για τις ενισχύσεις στην αυτοκινητοβιομηχανία. Η ισχύς του παρατάθηκε μέχρι τις 31 Δεκεμβρίου 2001, προκειμένου να δοθεί στην Επιτροπή η δυνατότητα να αξιολογήσει, στο πλαίσιο της ανασκόπησης του πολυτομεακού πλαισίου αν εξακολουθεί να υπάρχει ανάγκη για ένα τομεακό πλαίσιο όσον αφορά τις κρατικές ενισχύσεις στον τομέα της αυτοκινητοβιομηχανίας.

Στις 13 Ιουλίου 2001 πραγματοποιήθηκε μια πρώτη πολυμερής συνάντηση μεταξύ υπηρεσιών της Επιτροπής και εμπειρογνωμόνων των κρατών μελών για να συζητηθεί η προκαταρκτική ανασκόπηση της χρησιμότητας και του πεδίου εφαρμογής του πολυτομεακού πλαισίου και να εξετασθούν οι εναλλακτικές δυνατότητες για το μέλλον. Στις 13 Νοεμβρίου 2001 θα πραγματοποιηθεί μια ακόμη πολυμερής συνάντηση με σκοπό να συζητηθεί ένα νέο σχέδιο πολυτομεακού πλαισίου.

Εν τω μεταξύ, καθίσταται αναγκαίο να παραταθεί η ισχύς του τρέχοντος πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια, του κώδικα ενισχύσεων στον τομέα των συνθετικών ινών και του κοινοτικού πλαισίου για τις κρατικές ενισχύσεις στην αυτοκινητοβιομηχανία μέχρι τις 31 Δεκεμβρίου 2002 ούτως ώστε να δοθούν επαρκή περιθώρια για διαβουλεύσεις με τα κράτη μέλη διατηρώντας εκ παραλλήλου αυστηρή πειθαρχία όσον αφορά τις κρατικές ενισχύσεις.

Με επιστολή της 12ης Οκτωβρίου 2001, η κυβέρνησή σας ενημερώθηκε ότι η Επιτροπή προτίθεται να παρατείνει την ισχύ του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια, του κώδικα ενισχύσεων στον τομέα των συνθετικών ινών και του κοινοτικού πλαισίου για τις κρατικές ενισχύσεις στην αυτοκινητοβιομηχανία μέχρι τις 31 Δεκεμβρίου 2002 με σκοπό να γίνουν διαβουλεύσεις με τα κράτη μέλη ως προς το μέλλον του πολυτομεακού πλαισίου. Εάν το νέο πολυτομεακό πλαίσιο τεθεί σε ισχύ πριν τις 31 Δεκεμβρίου 2001 τότε θα αντικαταστήσει τα τρία παραταθέντα επί μέρους πλαίσια, από την ημερομηνία της έναρξης ισχύος του.

Στο πλαίσιο της συνεδρίασης που πραγματοποιήθηκε στις 26 Νοεμβρίου 2001, η Επιτροπή αποφάσισε να παρατείνει την ισχύ του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια, του κώδικα ενισχύσεων στον τομέα των συνθετικών ινών και του κοινοτικού πλαισίου για τις κρατικές ενισχύσεις στην αυτοκινητοβιομηχανία μέχρι τις 31 Δεκεμβρίου 2002.

Κατά την ίδια συνεδρίαση η Επιτροπή αποφάσισε να προτείνει, υπό μορφή κατάλληλου μέτρου κατά την έννοια του άρθρου 88 παράγραφος 1 της συνθήκης ΕΚ, τη συμμόρφωση των κρατών μελών με τους κανόνες του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια, του κώδικα ενισχύσεων στον τομέα των συνθετικών ινών και του κοινοτικού πλαισίου για τις κρατικές ενισχύσεις στην αυτοκινητοβιομηχανία ως συνέπεια της παράτασης της ισχύος τους και ιδίως όσον αφορά τις υποχρεώσεις κοινοποίησης που θεσπίζουν.

Η κυβέρνηση της χώρας σας καλείται να πληροφορήσει την Επιτροπή μέχρι τις 26 Νοεμβρίου 2001 αν συμφωνεί με τις παραπάνω προτάσεις. Σε περίπτωση που δεν το πράξει εμπρόθεσμα η Επιτροπή θα αναγκασθεί να κινήσει τη διαδικασία του άρθρου 88 παράγραφος 2 της συνθήκης ΕΚ για όλα τα εγκεκριμένα καθεστώτα ενίσχυσης στους τομείς που καλύπτονται από το πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια τον κώδικα ενισχύσεων στον τομέα των συνθετικών ινών και το κοινοτικό πλαίσιο για τις ενισχύσεις στην αυτοκινητοβιομηχανία.